D Reformation het d Situation vo de Jude in ä baar Länder verbesseret. So hai Jude under em Cromwell widr dörfe z Ängland läbe, aber au under de Reformierte het s e Huffe Antisemite gha, wie dr Luther sälber, wo in sim Machwärk Von den Jüden und iren Lügen (1543) gege d Jude ghetzt het. Im 18. Johrhundert het sich d Ufklärig in Europa verbreitet, wo d Idee vo de Menschrächt au für d Jude verlangt het. Under de Jude isch die paralleli Entwicklig d Haskala gsi, wo zun erä Anöcherig vom Judedum an die europäisch Kultur gfüehrt het. Während in Weschdeuropa d Jude sich langsam in d Gsellschaft integriert hai, si si in Oschdeuropa immer meh verfolgt worde und vo 1890 bis zum Ändi vom Erschde Wältchrieg si zwei Millione russischi Jude vor de Pogrom gflüchtet und nach Amerika emigriert.